กีฬามหาวิทยาลัยเทคโนโลยีราชมงคลแห่งประเทศไทย

กีฬามหาวิทยาลัยเทคโนโลยีราชมงคลแห่งประเทศไทย (RMUT Games) เป็นการแข่งขันกีฬาระหว่าง 9 มหาวิทยาลัยเทคโนโลยีราชมงคลทั่วประเทศเพื่อเสริมสร้างความสามัคคีและพัฒนาศักยภาพด้านกีฬาของนักศึกษาและบุคลากร ซึ่งมีการจัดขึ้นในทุก ๆ ปี โดยผลัดเปลี่ยนหมุนเวียนกันเป็นเจ้าภาพ

**ประวัติกีฬาราชมงคล**
กีฬาสถาบันเทคโนโลยีราชมงคล ได้เริ่มต้นเมื่อปีการศึกษา 2523 ซึ่งขณะนั้นยังใช้ชื่อ วิทยาลัยเทคโนโลยีอาชีวศึกษา โดยเริ่มจากแนวความคิดของกลุ่มภาคตะวันออกเฉียงเหนือ 4 แห่ง คือ วิทยาเขตภาคตะวันออกเฉียงเหนือ วิทยาเขตขอนแก่น วิทยาเขตกาฬสินธุ์ วิทยาเขตสุรินทร์ ได้จัดให้มีการแข่งขันกีฬา เพื่อเป็นการเชื่อมความสามัคคีระหว่างครู อาจารย์ และนักศึกษา โดยมีวิทยาเขตภาคตะวันออกเฉียงเหนือ เป็นเจ้าภาพจัดการแข่งขันกีฬา 7 ประเภทคือ ฟุตบอล บาสเกตบอล วอลเลย์บอล เซปักตะกร้อ แบดมินตัน เทเบิลเทนนิส และกรีฑา
อธิการบดีในขณะนั้น ได้ให้นโยบายและสนับสนุนให้สถานศึกษาในสังกัด จัดให้มีการแข่งขันกีฬาระหว่างวิทยาเขต โดยแบ่งตามสภาพภูมิศาสตร์ เพื่อส่งเสริมให้ครูอาจารย์ นักศึกษาได้มีโอกาสพบปะรู้จักกัน เสริมสร้างความสามัคคี มีสุขภาพ พลานามัยสมบูรณ์ พัฒนาความสามารถทางด้านกีฬา ตลอดจนพัฒนาทางด้านร่างกาย จิตใจ อารมณ์ และสังคม โดยแบ่งกลุ่มดังนี้- กลุ่มวิทยาเขตภาคเหนือ มี 5 วิทยาเขตคือ วิทยาเขตภาคพายัพ วิทยาเขตตาก วิทยาเขตลำปาง วิทยาเขตน่าน และวิทยาเขตพิษณุโลก- กลุ่มภาคตะวันออกเฉียงเหนือ มี 4 วิทยาเขต คือ วิทยาเขตภาคตะวันออกเฉียงเหนือ วิทยาเขตขอนแก่น วิทยาเขตสุรินทร์ และวิทยาเขตกาฬสินธุ์- กลุ่มภาคใต้ มี 2 วิทยาเขต คือ วิทยาเขตภาคใต้และวิทยาเขตนครศรีธรรมราช- กลุ่มภาคกลาง มี 16 วิทยาเขต คือ วิทยาเขตเทคนิคกรุงเทพ วิทยาเขตพระนครเหนือ วิทยาเขตนนทบุรี วิทยาเขตพณิชยการพระนคร วิทยาเขตพระนครใต้ วิทยาเขตโชติเวช วิทยาเขตชุมพรเขตอุดมศักดิ์ วิทยาเขตบพิตรพิมุขมหาเมฆ วิทยาเขตบพิตรพิมุขจักรวรรดิ วิทยาเขตพระนครศรีอยุธยาวาสุกรี วิทยาเขตพระนครศรีอยุธยาหันตรา วิทยาเขตปทุมธานี วิทยาเขตจันทบุรี วิทยาเขตเพาะช่าง วิทยาเขตจักรพงษภูวนารถ และวิทยาเขตอุเทนถวาย

**กีฬาวิทยาเขตกลุ่มภาค**
กีฬาวิทยาเขตกลุ่มภาค ครั้งที่ 1- กลุ่มภาคกลาง จัดการแข่งขันระหว่างวันที่ 9 พฤศจิกายน 2524 ถึงวันที่ 24 มกราคม 2525 โดยมีศาสตราจารย์สวาสดิ์ ไชยคุนา อธิการบดี เป็นประธานในพิธีเปิดและปิดการแข่งขัน ณ สนามกีฬาจุฬาลงกรณ์มหาวิทยาลัย มีการแข่งขันกีฬา 7 ประเภท คือ ฟุตบอล บาสเกตบอล วอลเลย์บอล เซปักตะกร้อ แบดมินตัน เทเบิลเทนนิส และกรีฑา- กลุ่มภาคเหนือ วิทยาเขตภาคพายัพ เป็นเจ้าภาพ แข่งขันระหว่างวันที่ 10-12 ธันวาคม 2524- กลุ่มภาคตะวันออกเฉียงเหนือ วิทยาเขตกาฬสินธุ์ เป็นเจ้าภาพ แข่งขันระหว่างวันที่ 18-19 ธันวาคม 2524- กลุ่มภาคใต้ วิทยาเขตภาคใต้ เป็นเจ้าภาพ
*กีฬาวิทยาเขตกลุ่มภาค ครั้งที่ 2- กลุ่มภาคกลาง วิทยาเขตเทคนิคกรุงเทพ เป็นเจ้าภาพจัดการแข่งขันระหว่างวันที่ 11 กันยายน 2525 ถึง 24 มกราคม 2526 พิธีเปิดและปิดการแข่งขัน ณ สนามศูนย์เยาวชนกรุงเทพมหานคร มีกีฬาแข่งขัน 7 ประเภท (เหมือนครั้งที่ 1)- กลุ่มภาคเหนือ วิทยาเขตตาก เป็นเจ้าภาพ แข่งขันระหว่างวันที่ 2-4 ธันวาคม 2525- กลุ่มภาคตะวันออกเฉียงเหนือ วิทยาเขตขอนแก่นเป็นเจ้าภาพแข่งขันระหว่างวันที่ 6-7 ธันวาคม 2525- กลุ่มภาคใต้ วิทยาเขตนครศรีธรรมราชเป็นเจ้าภาพ
*กีฬาวิทยาเขตกลุ่มภาค ครั้งที่ 3- กลุ่มภาคกลาง วิทยาเขตพณิชยการพระนครเป็นเจ้าภาพจัดการแข่งขันระหว่างวันที่ 27 สิงหาคม ถึง 13 กันยายน 2526- กลุ่มภาคตะวันออกเฉียงเหนือ วิทยาเขตสุรินทร์เป็นเจ้าภาพ แข่งขันระหว่างวันที่ 24-26 พฤศจิกายน 2542- กลุ่มภาคใต้ วิทยาเขตภาคใต้เป็นเจ้าภาพ

**กีฬาวิทยาลัยเทคโนโลยีและอาชีวศึกษา**
จากการจัดการแข่งขันกีฬากลุ่มภาคต่าง ๆ ได้ดำเนินมาด้วยดีเป็นปีที่ 3 และได้ผลสมความมุ่งหมาย และวัตถุประสงค์ทางสถาบันฯ จึงพิจารณาเห็นควรให้มีการแข่งขันกีฬาชิงชนะเลิศสถาบันฯ โดยนำนักกีฬาทีมชนะเลิศในกีฬาแต่ละประเภทต่าง ๆ ของแต่ละภาค เป็นตัวแทนมาร่วมการแข่งขันที่กรุงเทพมหานคร นับตั้งแต่นั้นเป็นต้นมา
*กีฬาวิทยาลัยเทคโนโลยีและอาชีวศึกษา ครั้งที่ 1 ประจำปีการศึกษา 2526 จัดการแข่งขันระหว่างวันที่ 26-28 มกราคม 2527 ณ สนามกีฬาแห่งชาติ กรมพลศึกษา มีการแข่งขันกีฬา 6 ประเภทคือ ฟุตบอล วอลเลย์บอล บาสเกตบอล เซปักตะกร้อ เทเบิลเทนนิส และกรีฑา
*กีฬาวิทยาลัยเทคโนโลยีและอาชีวศึกษา ครั้งที่ 2 ประจำปีการศึกษา 2527 จัดการแข่งขันระหว่างวันที่ 13-15 กุมภาพันธ์ 2528 ณ สนามกีฬาศูนย์เยาวชนกรุงเทพมหานคร มีกีฬา 8 ประเภท คือ ฟุตบอล วอลเลย์บอล บาสเกตบอล เซปักตะกร้อ เทเบิลเทนนิส กรีฑา โดยเพิ่มกีฬาแบดมินตัน และเทนนิส
*กีฬาวิทยาลัยเทคโนโลยีและอาชีวศึกษา ครั้งที่ 3 ประจำปีการศึกษา 2528 จัดการแข่งขันระหว่างวันที่ 1-3 กุมภาพันธ์ 2529 ณ สนามกีฬาศูนย์เยาวชนกรุงเทพมหานคร มีกีฬา 8 ประเภท เหมือนครั้งที่ 2 โดยในปีการศึกษานี้ตัวแทนนักกีฬาในระดับปริญญาตรีได้เริ่มเข้าร่วมการแข่งขันกีฬาเป็น ปีแรกและได้เริ่มเข้าร่วมต่อเนื่องมาทุกปี
*กีฬาวิทยาลัยเทคโนโลยีและอาชีวศึกษา ครั้งที่ 4 ประจำปีการศึกษา 2529 จัดการแข่งขันระหว่างวันที่ 21-24 มกราคม 2530 ณ สนามกีฬาศูนย์เยาวชนกรุงเทพมหานคร มีกีฬา 8 ประเภท เหมือนเดิม
*กีฬาวิทยาลัยเทคโนโลยีและอาชีวศึกษา ครั้งที่ 5 ประจำปีการศึกษา 2530 จัดการแข่งขันระหว่างวันที่ 21-24 มกราคม 2531 ณ สนามกีฬาศูนย์เยาวชนกรุงเทพมหานคร มีกีฬา 9 ประเภท โดยเพิ่มกีฬาเปตอง

**กีฬาราชมงคลเกมส์**
กีฬาสถาบันเทคโนโลยีราชมงคล หรือ ราชมงคลเกมส์ ครั้งที่ 6 ประจำปีการศึกษา 2531 เนื่องจากในวันที่ 15 กันยายน พ.ศ. 2531 วิทยาลัยเทคโนโลยีและอาชีวศึกษา ได้รับพระมหากรุณาธิคุณจากพระบาทสมเด็จพระมหาภูมิพลอดุลยเดชมหาราช บรมนาถบพิตร พระราชทานนามใหม่เป็น “สถาบันเทคโนโลยีราชมงคล” จึงเปลี่ยนชื่อการแข่งขัน “กีฬาวิทยาลัยเทคโนโลยีและอาชีวศึกษา” เป็น “การแข่งขันกีฬาสถาบันเทคโนโลยีราชมงคล” หรือ “ราชมงคลเกมส์” และในการจัดการแข่งขันกีฬาครั้งนี้ได้เปลี่ยนรูปแบบการแข่งขันกีฬา จากเดิมซึ่งคัดทีมชนะเลิศแต่ละกลุ่มภาคเข้าแข่งขัน มาให้ทุกสถานศึกษาส่งนักกีฬาเข้าร่วมการแข่งขันได้ไม่ต้องมีรอบคัดเลือก โดยจัดการแข่งขันระหว่างวันที่ 23-29 มกราคม 2532 ณ สนามกีฬาแห่งชาติ กรมพลศึกษา มีกีฬา 9 ประเภทเหมือนเดิมโดยสถาบันฯ มอบให้วิทยาเขตบพิตรพิมุขมหาเมฆเป็นเจ้าภาพ
*ราชมงคลเกมส์ ครั้งที่ 7 ประจำปีการศึกษา 2532 จัดการแข่งขันระหว่างวันที่ 29 มกราคม – 4 กุมภาพันธ์ 2533 ณ สนามกีฬาแห่งชาติ กรมพลศึกษา มีกีฬา 9 ประเภท โดยมีวิทยาเขตโชติเวช เป็นเจ้าภาพ
*ราชมงคลเกมส์ ครั้งที่ 8 ประจำปีการศึกษา 2533 การจัดการแข่งขันกีฬาครั้งนี้ได้เปลี่ยนมาจัดการแข่งขันในรูปแบบเดิม คือ คัดเลือกทีมของกลุ่มภาคต่างๆ รวมทั้งนักกีฬาระดับปริญญาตรี จากคณะต่างๆ ในสถาบันฯ เข้าร่วมการแข่งขันกีฬารอบชิงชนะเลิศ ณ สนามกีฬาแห่งชาติ กรมพลศึกษา ระหว่างวันที่ 29 มกราคม – 2 กุมภาพันธ์ 2534 โดยจัดการแข่งขันกีฬา 9 ประเภท เปิดโอกาสให้ทุกสถานศึกษาส่งนักกีฬาเข้าร่วมการแข่งขันได้โดยไม่ต้องคัดเลือกโดยมีวิทยาเขตนนทบุรี เป็นเจ้าภาพ
*ราชมงคลเกมส์ ครั้งที่ 9 ประจำปีการศึกษา 2534 จัดการแข่งขันเหมือนครั้งที่ 8โดยจัดการแข่งขันระหว่างวันที่ 29 มกราคม – 2 กุมภาพันธ์ 2535 ณ สนามกีฬาแห่งชาติ กรมพลศึกษา มีการแข่งขันกีฬา 9 ประเภทโดยวิทยาเขตพระนครศรีอยุธยาหันตรา เป็นเจ้าภาพ
*ราชมงคลเกมส์ ครั้งที่ 10 ประจำปีการศึกษา 2535 จัดการแข่งขันระหว่างวันที่ 2-6 กุมภาพันธ์ 2536 ณ สนามกีฬาแห่งชาติ กรมพลศึกษาแข่งขันกีฬา 9 ประเภท โดยวิทยาเขตพระนครใต้ เป็นเจ้าภาพ
*ราชมงคลเกมส์ ครั้งที่ 11 ประจำปีการศึกษา 2536 จัดการแข่งขันระหว่างวันที่ 29 มกราคม – 7 กุมภาพันธ์ 2537 ณ สนามกีฬาแห่งชาติ กรมพลศึกษาแข่งขันกีฬา 9 ประเภท โดยวิทยาเขตพระนครเหนือ เป็นเจ้าภาพ
*ราชมงคลเกมส์ ครั้งที่ 12 ประจำปีการศึกษา 2537 แข่งขันระหว่างวันที่ 29 มกราคม – 4 กุมภาพันธ์ 2538 ณ สนามกีฬาแห่งชาติ กรมพลศึกษาและสนามศูนย์เยาวชนกรุงเทพมหานคร (ไทย-ญี่ปุ่น) มีการแข่งขันกีฬา 12 ชนิด โดยเพิ่มกีฬาว่ายน้ำ หมากรุก มวยสากลสมัครเล่นมีวิทยาเขตบพิตรพิมุขจักรวรรดิเป็นเจ้าภาพแข่งขันกีฬา 9 ประเภท โดยวิทยาเขต พระนครเหนือเป็นเจ้าภาพ
*ราชมงคลเกมส์ ครั้งที่ 13 ประจำปีการศึกษา 2538 แข่งขันระหว่างวันที่ 29 มกราคม – 4 กุมภาพันธ์ 2539 ณ สนามกีฬาแห่งชาติ กรมพลศึกษาและสนามกีฬาแห่งประเทศไทยมีการแข่งขันกีฬา 13 ชนิดกีฬา โดยเพิ่มกีฬาตะกร้อลอดห่วง
*ราชมงคลเกมส์ ครั้งที่ 14 ประจำปีการศึกษา 2539 ในการจัดการแข่งขันกีฬาครั้งนี้ สถาบันฯ มีนโยบายจัดการแข่งขันกีฬาสถาบันฯ ออกไปในวิทยาเขตส่วนภูมิภาค เพื่อให้นักกีฬาได้มีโอกาสรู้จักวิทยาเขตที่อยู่ตามจังหวัดต่าง ๆ ในส่วนภูมิภาค จึงจัดการแข่งขันระหว่างวันที่ 11 – 18 มกราคม 2540 ณ สนามกีฬาสมโภชเชียงใหม่ 700 ปี โดยวิทยาเขตภาคพายัพ เป็นเจ้าภาพ มีการแข่งขัน 12 ชนิดกีฬา ซึ่งในปีนี้ได้จัดตะกร้อลอดห่วงออก และเพิ่มกีฬาสาธิต 2 ชนิดกีฬา คือ กีฬาหมากล้อม แฮนด์บอล
*ราชมงคลเกมส์ ครั้งที่ 15 ประจำปีการศึกษา 2540 แข่งขันระหว่างวันที่ 24 – 31 มกราคม 2541 ณ สนามกีฬาวิทยาเขตภาคตะวันออกเฉียงเหนือ จังหวัดนครราชสีมา โดยมีวิทยาเขตภาคตะวันออกเฉียงเหนือเป็นเจ้าภาพ มีการแข่งขัน 14 ชนิดกีฬา โดยได้บรรจุชนิดกีฬาหมากล้อม และแฮนด์บอลเพิ่มเติม
*ราชมงคลเกมส์ ครั้งที่ 16ประจำปีการศึกษา 2541 เนื่องด้วยสภาวะเศรษฐกิจที่ทุกหน่วยงานจะต้องช่วยกันประหยัด จึงเห็นสมควรงดการแข่งขันกีฬาชิงชนะเลิศสถาบันฯ แต่ก็ยังเห็นควรปลูกฝังคุณธรรมในใจของนักศึกษา โดยเฉพาะความมีน้ำใจเป็นนักกีฬา รู้จักแพ้ชนะ รู้จักการให้อภัย และส่งเสริมพลานามัย ของนักศึกษา จึงยังคงมีการแข่งขันกีฬาราชมงคลแยกเป็นกลุ่มภาคอยู่ โดยมีวิทยาเขตเข้าร่วมแข่งขันแต่ละกลุ่มดังนี้- กลุ่มภาคเหนือ มี 6 วิทยาเขต คือ ภาคพายัพ ตาก ลำปาง น่าน พิษณุโลก และเชียงราย มีวิทยาเขตน่านเป็นเจ้าภาพระหว่างวันที่ 17-22 พฤศจิกายน 2541- กลุ่มภาคตะวันออกเฉียงเหนือ มี 5 วิทยาเขต คือ ภาคตะวันออกเฉียงเหนือ ขอนแก่น สุรินทร์ กาฬสินธุ์ และสกลนคร- กลุ่มภาคใต้มี 3 วิทยาเขต คือ ภาคใต้ นครศรีธรรม และศรีวิชัย โดยมีคณะวิทยาศาสตร์และเทคโนโลยีการประมงเป็นเจ้าภาพ ระหว่างวันที่ 28-30 มกราคม 2542- กลุ่มภาคกลาง มี 20 วิทยาเขต คือ วิทยาเขตเทคนิคกรุงเทพ พระนครเหนือ นนทบุรี พระนครใต้ โชติเวช ชุมพรเขตรอุดมศักดิ์ พณิชยการพระนคร บพิตรพิมุขมหาเมฆ บพิตรพิมุขจักรวรรดิ พระนครศรีอยุธยาวาสุกรี พระนครศรีอยุธยาหันตรา ปทุมธานี จันทบุรี เพาะช่าง จักรพงษภูวนารถ อุเทนถวาย เทเวศร์ วังไกลกังวล ศาลายา และสุพรรณบุรี มีวิทยาเขตเทคนิคกรุงเทพ เป็นเจ้าภาพ ระหว่างวันที่ 1 – 7 กุมภาพันธ์ 2542
*ราชมงคลเกมส์ ครั้งที่ 16 ประจำปีการศึกษา 2542 ระหว่างวันที่ 22-29 มกราคม 2543 ในการจัดการแข่งขันกีฬาครั้งนี้ จัดระหว่างวันที่ 22-29 มกราคม 2543 ณ สนามศุภชลาศัย สนามกีฬาแห่งชาติ โดยมีนักกีฬาและเจ้าหน้าที่จากคณะและสถาบันเทคโนโลยีราชมงคล จำนวนทั้งสิ้น 15 คณะ 40 วิทยาเขต เข้าร่วมการแข่งขัน 14 ประเภทกีฬา โดยวิทยาเขตเทคนิคกรุงเทพ ร่วมกับวิทยาเขตส่วนกลางเป็นเจ้าภาพจัดการแข่งขัน โดยถือปณิธานการแข่งขัน “ราชมงคลสร้างคุณค่า การกีฬาสร้างไมตรี”
*ราชมงคลเกมส์ ครั้งที่ 17 วิทยาเขตภาคใต้เป็นเจ้าภาพจัดการแข่งขัน โดยใช้ชื่อว่า “สมิหลาเกมส์” ซึ่งจัดประจำปีการศึกษา 2543 ระหว่างวันที่ 20-27 มกราคม 2544 มีการแข่งขัน 16 ประเภทกีฬาคือ ฟุตบอล บาสเกตบอล วอลเลย์บอล วอลเลย์บอลชายหาด เซปักตะกร้อ แบดมินตัน เทนนิส หมากล้อม เทเบิลเทนนิส หมากรุกไทย ลีลาศ เปตอง ว่ายน้ำ มวยสากล เชียร์ลีดเดอร์ และกรีฑา
*ราชมงคลเกมส์ ครั้งที่ 18 ประจำปีการศึกษา 2544 จัดขึ้นระหว่างวันที่ 28 มกราคม – 3 กุมภาพันธ์ 2545 วิทยาเขตพณิชยการพระนครเป็นเจ้าภาพหลักโดยใช้ชื่อว่า “นางเลิ้งเกมส์” ร่วมกับอีก 4 วิทยาเขต คือ วิทยาเขตชุมพรเขตรอุดมศักดิ์ วิทยาเขตพระนครศรีอยุธยาหันตรา วิทยาเขตไกลกังวล วิทยาเขตศาลายา ซึ่งมีการแข่งขันกีฬา 16 ประเภท (เหมือนครั้งที่ 17)
*ราชมงคลเกมส์ ครั้งที่ 19 ประจำปีการศึกษา 2545 จัดขึ้นระหว่างวันที่ 26 มกราคม – 1 กุมภาพันธ์ 2546 วิทยาเขตตากเป็นเจ้าภาพหลัก ร่วมกับวิทยาเขตภาคพายัพ วิทยาเขตลำปาง สถาบันวิจัยและฝึกอบรมการเกษตรลำปาง วิทยาเขตพิษณุโลก วิทยาเขตน่าน และวิทยาเขตเชียงราย ซึ่งมีการแข่งขันกีฬา 17 ชนิดกีฬา คือ ฟุตบอล ฟุตซอล บาสเกตบอล วอลเลย์บอล วอลเลย์บอลชายหาด เซปักตะกร้อ แบดมินตัน เทนนิส หมากล้อม เทเบิลเทนนิส หมากกระดาน ลีลาศ เปตอง ว่ายน้ำ มวยไทยสมัครเล่น มวยสากลสมัครเล่น และเชียร์ลีดเดอร์
*ราชมงคลเกมส์ ครั้งที่ 20 ประจำปีการศึกษา 2546 จัดขึ้นระหว่างวันที่ 25 - 31 มกราคม 2547 ณ ศูนย์กีฬามหาวิทยาลัยธรรมศาสตร์ รังสิต จังหวัดปทุมธานี วิทยาเขตนนทบุรี เป็นเจ้าภาพหลักร่วมกับวิทยาเขตพระนครศรีอยุธยาวาสุกรี วิทยาเขตศาลายา วิทยาเขตปทุมธานี วิทยาเขตอุเทนถวาย ภายใต้ชื่อว่า “ราชมงคลเกมส์ ครั้งที่ 20” ซึ่งมีการแข่งขันกีฬา 17 ชนิดกีฬา (เหมือนครั้งที่ 19)
*ราชมงคลเกมส์ ครั้งที่ 21 ประจำปีการศึกษา 2547 จัดขึ้นในระหว่างวันที่ 29 มกราคม – 5 กุมภาพันธ์ 2548 ณ สนามกีฬากลางจังหวัดขอนแก่น โดยวิทยาเขตขอนแก่นเป็นเจ้าภาพหลัก ร่วมกับวิทยาเขตภาคตะวันออกเฉียงเหนือ วิทยาเขตสกลนคร วิทยาเขตสุรินทร์ วิทยาเขตกาฬสินธุ์ และสถาบันวิจัยและฝึกอบรมการเกษตรสกลนคร ภายใต้ชื่อว่า “ราชมงคลเกมส์ ครั้งที่ 21” ซึ่งมีการแข่งขันกีฬา 19 ชนิดกีฬา

**กีฬามหาวิทยาลัยเทคโนโลยีราชมงคลแห่งประเทศไทย**
ราชมงคลเกมส์ ครั้งที่ 22 ประจำปีการศึกษา 2548 จัดขึ้นในระหว่างวันที่ 22-29 มกราคม 2549 ณ สนามกีฬากลางมหาวิทยาลัยเทคโนโลยีราชมงคลธัญบุรี จังหวัดปทุมธานี ซึ่งเป็นปีแรกที่จัดแข่งขันระหว่าง 9 มหาวิทยาลัย มีการแข่งขันทั้งสิ้น 17 ชนิดกีฬา ภายใต้ชื่อ “ราชมงคลเกมส์’48” ครั้งที่ 22 โดยมี พลเอกพิจิตร กุลละวณิชย์ องคมนตรี ให้เกียรติเป็นประธานเปิดการแข่งขัน
"ถ้วยพระราชทานสมเด็จพระเทพรัตนราชสุดาฯ สยามบรมราชกุมารี"
ราชมงคลเกมส์ ครั้งที่ 23 ประจำปีการศึกษา 2549 จัดขึ้นในระหว่างวันที่ 3-9 กุมภาพันธ์ 2550 ณ สนามกีฬามหาวิทยาลัยเทคโนโลยีราชมงคลธัญบุรี จังหวัดปทุมธานี ซึ่งเป็นการจัดการแข่งขันเป็นครั้งที่ 2 ติดต่อกัน (จัดแทนมหาวิทยาลัยเทคโนโลยีราชมงคลศรีวิชัย เนื่องจากความไม่สงบในจังหวัดภาคใต้) จัดการแข่งขันทั้งสิ้น 10 ชนิดกีฬา ประกอบด้วย ฟุตบอล บาสเกตบอล วอลเลย์บอล เซปักตะกร้อ ตะกร้อลอดห่วงสากล เปตอง กรีฑา ว่ายน้ำ ฟุตซอล และหมากล้อม ภายใต้ชื่อการแข่งขันมหาวิทยาลัยเทคโนโลยีราชมงคล “ราชมงคลเกมส์’23 ธัญบุรี 2006” และมีความสำคัญประจำการแข่งขันว่า “ราชมงคลร่วมใจเป็นหนึ่ง” ในปีนี้เองที่มหาวิทยาลัยเทคโนโลยีราชมงคลได้รับพระกรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานถ้วยรางวัลให้แก่มหาวิทยาลัยเทคโนโลยีราชมงคลที่ได้รับเหรียญทองสูงสุด คือ มหาวิทยาลัยเทคโนโลยีราชมงคลล้านนา
*ราชมงคลเกมส์ ครั้งที่ 24 ประจำปีการศึกษา 2550 กำหนดจัดขึ้นในระหว่างวันที่ 11-18 มีนาคม พ.ศ. 2551 ณ สนามกีฬามหาวิทยาลัยเทคโนโลยีราชมงคลกรุงเทพ จัดการแข่งขันทั้งสิ้น 16 ชนิดกีฬา ประกอบด้วย กรีฑา ว่ายนำ บาสเกตบอล ฟุตบอล วอลเลย์บอล เซปักตะกร้อ เปตอง วอลเลย์บอลชายหาด เทเบิลเทนนิส แบดมินตัน ลีลาศ หมากล้อม (โกะ) ฟุตซอล ประกวดเชียร์ หมากรุกไทย และ ฟุตวอลเลย์ ภายใต้ชื่อการแข่งขันมหาวิทยาลัยเทคโนโลยีราชมงคล “สาทรเกมส์ 2007 ” และมีความสำคัญประจำการแข่งขันว่า “พลังแห่งมิตรภาพ คือชัยชนะสู่ความสำเร็จ” โดยมหาวิทยาลัยที่ครองถ้วยพระราชทานฯ คือ มหาวิทยาลัยเทคโนโลยีราชมงคลล้านนา เป็นสมัยที่ 2 ติดต่อกัน
*ราชมงคลเกมส์ ครั้งที่ 25 ประจำปีการศึกษา 2551 จัดในระหว่างวันที่ 30 มกราคม - 7 กุมภาพันธ์ พ.ศ. 2552 ณ สนามกีฬาสมโภชเชียงใหม่ 700 ปี จัดการแข่งขันกีฬา 17 ชนิดกีฬา โดยมีมหาวิทยาลัยเทคโนโลยีราชมงคลล้านนา เป็นเจ้าภาพจัดการแข่งขันในชื่อว่า "ล้านนาเกมส์ ครั้งที่ 25" โดยมี ดร.สุเมธ แย้มนุ่น เลขาธิการคณะกรรมการการอุดมศึกษา ให้เกียรติเป็นประธานเปิดการแข่งขัน มหาวิทยาลัยที่ครองถ้วยพระราชทานฯ คือ มหาวิทยาลัยเทคโนโลยีราชมงคลล้านนา เป็นสมัยที่ 3 ติดต่อกัน
สัญลักษณ์การแข่ง "ราชมงคลเกมส์ 26"
ราชมงคลเกมส์ ครั้งที่ 26 ประจำปีการศึกษา 2552 จัดขึ้นในระหว่างวันที่ 30 มกราคม - 6 กุมภาพันธ์ พ.ศ. 2553 ณ สนามกีฬามหาวิทยาลัยเทคโนโลยีราชมงคลรัตนโกสินทร์ โดยมี หม่อมหลวงปนัดดา ดิศกุล ผู้ว่าราชการจังหวัดนครปฐม ให้เกียรติเป็นประธานในพิธีเปิดการแข่งขัน จัดการแข่งขันกีฬาทั้งสิ้น 17 ชนิดกีฬา และมีการเปลี่ยนแปลงการครองถ้วยพระราชทานจากเดิมที่จะมอบให้แก่มหาวิทยาลัยที่ได้เหรียญทองมากที่สุด เป็นระบบการคิดคะแนนจากเหรียญรางวัลแทน โดยมหาวิทยาลัยที่ได้ครองถ้วยพระราชทาน คือ มหาวิทยาลัยเทคโนโลยีราชมงคลอีสาน
*ราชมงคลเกมส์ ครั้งที่ 27 ประจำปีการศึกษา 2553 โดยมีมหาวิทยาลัยเทคโนโลยีราชมงคลตะวันออก จังหวัดชลบุรี เป็นเจ้าภาพจัดการแข่งขันฯ ซึ่งมีการแข่งขันกีฬาทั้งสิ้น 13 ชนิดกีฬา
*ราชมงคลเกมส์ ครั้งที่ 28 ประจำปีการศึกษา 2554 โดยมีมหาวิทยาลัยเทคโนโลยีราชมงคลศรีวิชัย จังหวัดสงขลา เป็นเจ้าภาพจัดการแข่งขันฯ ซึ่ง มทร.ล้านนา ได้รับเหรียญทองมากที่สุด คือ 30 เหรียญทอง รองมาคือ มทร.อีสาน 24 เหรียญทอง
*ราชมงคลเกมส์ ครั้งที่ 29 ประจำปีการศึกษา 2555 โดยมีมหาวิทยาลัยเทคโนโลยีราชมงคลธัญบุรี จังหวัดปทุมธานี เป็นเจ้าภาพจัดการแข่งขันฯ ประกอบด้วยการแข่งขันกีฬา 16 ชนิดกีฬา
*ราชมงคลเกมส์ ครั้งที่ 30 ประจำปีการศึกษา 2556 โดยมีมหาวิทยาลัยเทคโนโลยีราชมงคลอีสาน เป็นเจ้าภาพจัดการแข่งขันฯ
*ราชมงคลเกมส์ ครั้งที่ 31 ประจำปีการศึกษา 2557 โดยมีมหาวิทยาลัยเทคโนโลยีราชมงคลพระนคร เป็นเจ้าภาพจัดการแข่งขันฯ
*ราชมงคลเกมส์ ครั้งที่ 32 ประจำปีการศึกษา 2558 โดยมีมหาวิทยาลัยเทคโนโลยีราชมงคลสุวรรณภูมิ เป็นเจ้าภาพจัดการแข่งขันฯ
*ราชมงคลเกมส์ ครั้งที่ 33 ประจำปีการศึกษา 2559 โดยมีมหาวิทยาลัยเทคโนโลยีราชมงคลกรุงเทพ เป็นเจ้าภาพจัดการแข่งขันฯ
*ราชมงคลเกมส์ ครั้งที่ 34 ประจำปีการศึกษา 2560 โดยมีมหาวิทยาลัยเทคโนโลยีราชมงคลล้านนา เป็นเจ้าภาพจัดการแข่งขันฯ
*ราชมงคลเกมส์ ครั้งที่ 35 ประจำปีการศึกษา 2561 โดยมีมหาวิทยาลัยเทคโนโลยีราชมงคลรัตนโกสินทร์ เป็นเจ้าภาพจัดการแข่งขันฯ 
*ราชมงคลเกมส์ ครั้งที่ 36 ประจำปีการศึกษา  2562 โดยมีมหาวิทยาลัยเทคโนโลยีราชมงคลตะวันออก เป็นเจ้าภาพจัดการแข่งขันฯ ใช้ชื่อ "ตะวันออกเกมส์" ในการนี้ได้รับเกียรติจากศาสตราจารย์สัมพันธ์ ฤทธิเดช เลขาธิการคณะกรรมการการอุดมศึกษาประธานในพิธี พร้อมด้วยศาสตราจารย์สุนทร บุญญาธิการ นายกสภามหาวิทยาลัยเทคโนโลยีราชมงคลตะวันออก ,รองศาสตราจารย์ ดร.ฤกษ์ชัย ฟูประทีปศิริ รักษาราชการแทนอธิการบดี และอธิการบดีมหาวิทยาลัยเทคโนโลยีราชมงคลทั้ง 8 แห่ง โดยการแข่งขันมีขึ้นระหว่างวันที่ 1 – 8 กุมภาพันธ์ 2563 ผลปรากฏว่า เจ้าแห่งเหรียญทองเป็นของมหาวิทยาลัยเทคโนโลยีราชมงคลรัตนโกสินทร์ 22 เหรียญทอง 16 เหรียญเงิน 11 เหรียญทองแดง ได้ครองถ้วยรางวัลสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี 
การจัดการแข่งขันครั้งนี้ มีชนิดกีฬาให้ชิงชัยทั้งสิ้น 15 ชนิดกีฬา ได้แก่ กรีฑา ,ฟุตบอล ,บาสเกตบอล ,วอลเล่ย์บอล ว่ายน้ำ ,วอลเลย์บอลชายหาด ,ฟุตซอล ,เทเบิลเทนนิส ,แบดมินตัน ,เปตอง ,เซปักตะกร้อ ,เทนนิส ,ตะกร้อลอดห่วงสากล ,หมากกระดาน และ E-Sport จำนวนทั้งสิ้น 131 เหรียญทอง โดยใช้สนามแข่งขันทั้งภายในมหาวิทยาลัยฯ และภายนอกมหาวิทยาลัยฯ ได้แก่ สระว่ายน้ำมหาวิทยาลัยบูรพาสำหรับแข่งขัน ว่ายน้ำ สนามทัศนาการ์เด้นคลับ สำหรับแข่งขันแบดมินตัน สนามกีฬาเทศบาลบางพระและสนามกีฬาองค์การบริหารส่วนตำบลบางพระสำหรับแข่งขันฟุตบอล
ในปีการศึกษา 2563-2564 ได้งดการจัดการแข่งขันกีฬามหาวิทยาลัยเทคโนโลยีราชมงคลแห่งประเทศไทย เนื่องจากมีการระบาดของเชื้อไวรัสโคโรน่าสายพันธุ์ใหม่ (โควิด-19) ในประเทศไทย
*ราชมงคลเกมส์ ครั้งที่ 37 ประจำปีการศึกษา 2565 โดยครั้งนี้เป็นต้นไปไม่ได้ใช้ชื่อการแข่งขันว่า "ราชมงคลมงคลเกมส์" เหมือนครั้งที่ผ่านมา โดยให้สิทธิเจ้าภาพตังชื่อการแข่งขันเอง โดยมีมหาวิทยาลัยเทคโนโลยีราชมงคลศรีวิชัย จังหวัดสงขลา เป็นเจ้าภาพจัดการแข่งขันฯ ใช้ชื่อว่า "ศรีวิชัยเกมส์" คำขวัญประจำการแข่งขัน “เกมส์แห่ง พลังปัญญา สามัคคี”  ในระหว่างวันที่ 6-10 กุมภาพันธ์ 2566  ตราสัญลักษณ์การแข่งขัน ลักษณะของไฟคบเพลิง แสดงถึง การแข่งขันกีฬา นักกีฬา และความมีสปิริต เลขอันเป็นมงคล สื่อถึง รัชกาลที่ ๙ ที่ทรงพระกรุณาธิคุณ โปรดเกล้าฯ พระราชทานนาม “ราชมงคล” ที่ถ่ายทอดให้มีความร่วมสมัย และเกลียวคลื่นราชมงคลทั้งเก้าที่แสดงถึงความสามัคคีกลมเกลียวกันดั่งคลื่น และ แสดงถึงทะเลที่ เป็นจุดเด่นของจังหวัดสงขลาซึ่งเป็นเจ้าภาพในการจัดการแข่งขันครั้งนี้ รวมถึงอาทิตย์สุกสว่าง หมายถึงการสู่อนาคตที่สดใส ที่มาพร้อมกับทะเลที่สวยงาม สัตว์นำโชค ได้รับแรงบันดาลใจจากพื้นที่จังหวัดสงขลา เป็นพื้นที่ที่ตั้งอยู่ระหว่างทะเลอ่าวไทย และทะเลสาบสงขลา ซึ่งเป็นพื้นที่และสถานที่ท่องเที่ยวที่มีแหล่งอาหารที่อุดมสมบูรณ์ โดยมีปลาชนิดหนึ่งที่อาศัยอยู่บริเวณเกาะหนู เกาะแมว ซึ่งไม่อพยพไปที่ไหน นั่นก็คือ ปลาสลิดหินหางเหลือง ที่เป็นสัตว์น้ำที่สำคัญในลุ่มน้ำทะเลและมีลักษณะเฉพาะที่สวยงานโดยมีลำตัวป้อม ลำตัวมีสีน้ำเงินปลายครีมหลังที่ก้นและครีบหางมีสีเหลือง ผลปรากฏว่า มทร.ธัญบุรี ได้รับเหรียญทองมากที่สุด คือ 37 เหรียญทอง รองมาคือ มทร.รัตนโกสินทร์ 16 เหรียญทอง
ตราสัญลักษณ์การแข่งขันศรีวิชัยเกมส์
*ราชมงคลเกมส์ ครั้งที่ 38 ประจำปีการศึกษา 2566 โดยมีมหาวิทยาลัยเทคโนโลยีราชมงคลธัญบุรี จังหวัดปทุมธานี เป็นเจ้าภาพจัดการแข่งขันฯ ใช้ชื่อว่า "ธัญบุรีเกมส์" คำขวัญประจำการแข่งขัน “เชื่อมราชมงคลด้วยไมตรี เชื่อมสามัคคีด้วยกีฬา”  ในระหว่างวันที่ 11-17 กุมภาพันธ์ 2567 ตราสัญลักษณ์การแข่งขัน สัญลักษณ์หลักได้รับแรงบันดาลใจจากรูปแบบส่วนโค้งของประติมากรรมบัวทองที่เป็นสัญลักษณ์สําคัญของมหาวิทยาลัยเทคโนโลยีราชมงคลธัญบุรี อีกทั้งยังเป็นการผสมผสานขอสัญลักษณ์ ทั้ง 3 แบบ ประกอบด้วย ปีก รวงข้าว และไฟ โดยมีความหมายดังนี้
** ปีก สื่อถึงนวัตกรรมที่นําพาไปสู่การแข่งขันกีฬาที่เป็นสากล
** รวงข้าว สื่อถึงความหมายของ ธัญญะ ที่แปลว่าข้าว และยังหมายถึงเมล็ดพันธุ์ของความเจริญก้าวหน้า ไปในทุกแห่งหนของมหาวิทยาลัยเทคโนโลยีราชมงคล ทั้ง 9 แห่ง 
** ไฟ สื่อถึงสัญลักษณ์ของการแข่งขันกีฬามหาวิทยาลัย "RMUTT Game" ที่มีพลังและความมุ่งมั่น ดังคบเพลิงที่โชติช่วงที่นําพาแสงสว่างของความหวังและอนาคต มาสู่การแข่งขันกีฬาในครั้งนี้
** RMUTT มีการออกแบบตัวอักษรให้ทันสมัย โดยออกแบบเป็นขั้นบันไดสื่อถึงการเจริญก้าวหน้า และพร้อมที่นํามหาวิทยาลัยเทคโนโลยีราชมงคล ทั้ง 9 แห่ง ไปสู่การแข่งขันกีฬา มหาวิทยาลัยเทคโนโลยีราชมงคลแห่งประเทศไทย ครั้งที่ 38 
ตราสัญลักษณ์การแข่งขันธัญบุรีเกมส์ 38
ผลปรากฏว่ามทร.ธัญบุรี ได้รับเหรียญทองมากที่สุด คือ 68 เหรียญทอง รองมาคือ มทร.กรุงเทพ 17 เหรียญทอง
ตราสัญลักษณ์การแข่งขันอีสานเกมส์ 39
*ราชมงคลเกมส์ ครั้งที่ 39 ประจำปีการศึกษา 2567 โดยมีมหาวิทยาลัยเทคโนโลยีราชมงคลอีสาน จังหวัดนครราชสีมา เป็นเจ้าภาพจัดการแข่งขันฯ ใช้ชื่อว่า "อีสานเกมส์" ในระหว่างวันที่ 1-7 กุมภาพันธ์ 2568  
คำขวัญการแข่งขัน (Slogan) กีฬามหาวิทยาลัยเทคโนโลยีราชมงคลแห่งประเทศไทย ครั้งที่ 39 “อีสานเกมส์”  “กีฬาสร้างไมตรี สามัคคี ๙ มทร.” SPORTS FOR RMUT FRIENDSHIP AND HARMONY 
สัญลักษณ์ประจาการแข่งขัน แนวความคิดในการออกแบบตราสัญลักษณ์ โดยใช้องค์ประกอบในการสื่อความหมายดังนี้
** ในส่วนบนของตราสัญลักษณ์เป็น เลข "๙" เลขอันเป็นมงคล สื่อถึง 9 มหาวิทยาลัยเทคโนโลยีราชมงคลร่วมกันแข่งขันกีฬา และปลายหางของเลข ๙ นั้นแสดงถึงเปลวไฟที่จะนาแสงสว่างสู่นักศึกษาให้โชติช่วงชัชวาล โดยสีที่ใช้สื่อถึงมหาวิทยาลัยเทคโนโลยีราชมงคล
** รูปเส้นที่มีลักษณะเป็นเส้นโค้งสีแสด สื่อถึงรอยยิ้มแห่งไมตรี มิตรภาพที่เกิดขึ้นจากเกมส์กีฬา เกิดความสามัคคี สู่บรรยากาศของความสุขและรอยยิ้มของนักกีฬา ที่จะเกิดขึ้น ณ มหาวิทยาลัยเทคโนโลยีราชมงคลอีสาน
** ในตอนล่างเป็นตัวอักษร RMUT GAMES 39 คือชื่อประจาการแข่งขันกีฬามหาวิทยาลัยเทคโนโลยี ราชมงคลแห่งประเทศไทย ครั้งที่ ๓๙ ต่อด้วยรูปคบเพลิง เปรียบเสมือนแสงสว่างแห่งปัญญาและความสาเร็จ และแทนสัญลักษณ์การเริ่มต้นของการแข่งขันกีฬาฯ และ “อีสานเกมส์” สื่อความหมายถึง การแข่งขันกีฬามหาวิทยาลัยเทคโนโลยีแห่งประเทศไทยครั้งที่ ๓๙ ณ มหาวิทยาลัยเทคโนโลยีราชมงคลอีสาน
สัญลักษณ์นาโชคเป็นแมวโคราช หรือแมวสีสวาด มีความร่าเริงแจ่มใส น่ารัก ขี้เล่น มีชื่อว่า “สัมฤทธิ์” มีที่มาจากการถูกขุดพบเครื่องประดับที่ผลิตจากสัมฤทธิ์ คือโลหะทองแดงผสมดีบุก ที่แหล่งโบราณคดีบ้านปราสาท อาเภอโนนสูง จังหวัดนครราชสีมา น้องสัมฤทธิ์ จึงเป็นแมวสีสวาดซึ่งสวมกาไรสัมฤทธิ์ที่แขนทั้งสองข้าง โดยถือคบเพลิงที่มีลวดลายภาพวาดเขียนสีโบราณ ที่ค้นพบในผนังถ้าเก่าแก่ในพื้นที่จังหวัดนครราชสีมา มีอายุกว่า 4,000 ปี แต่งกายด้วยเสื้อผ้าสีแสด ซึ่งเป็นสีประจามหาวิทยาลัยเทคโนโลยี ราชมงคลอีสาน แมวโคราชเป็นหนึ่งในพันธุ์แมว 17 พันธุ์ที่ตามความเชื่อจากบันทึกสมุดข่อยจารึกไว้ กล่าวว่า จะบันดาลโชคลาภ ความดี ความเจริญ งอกงาม ให้เกิดกับผู้เลี้ยงและผู้พบเห็น ประกอบกับชื่อสัมฤทธิ์ เพื่อก่อบังเกิดสัมฤทธิผลที่ทุกคนปรารถนา 
โดยเจ้าแห่งเหรียญทองเป็นของมหาวิทยาลัยเทคโนโลยีธัญบุรี 38 เหรียญทอง 26 เหรียญเงิน 15 เหรียญทองแดง ได้ครองถ้วยรางวัลสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ตามมาด้วย
อันดับ 2 มทร.รัตนโกสินทร์ 20 เหรียญทอง 10  เหรียญเงิน 16 เหรียญทองแดง
อันดับ 3 มทร. มทร.อีสาน 10 เหรียญทอง 19  เหรียญเงิน 26 เหรียญทองแดง
*ราชมงคลเกมส์ ครั้งที่ 40 ประจำปีการศึกษา 2567  โดยมีมหาวิทยาลัยเทคโนโลยีราชมงคลพระนคร เขตพระนคร เป็นเจ้าภาพจัดการแข่งขันฯ ใช้ชื่อว่า "พระนครเกมส์"

**มหาวิทยาลัยเทคโนโลยีราชมงคลที่เข้าร่วมการแข่งขัน**
กีฬามหาวิทยาลัยเทคโนโลยีราชมงคลแห่งประเทศมีมหาวิทยาลัยเข้าร่วมทั้ง 9 มหาวิทยาลัย ดังนี้
*มหาวิทยาลัยเทคโนโลยีราชมงคลอีสาน
*มหาวิทยาลัยเทคโนโลยีราชมงคลธัญบุรี
*มหาวิทยาลัยเทคโนโลยีราชมงคลล้านนา
*มหาวิทยาลัยเทคโนโลยีราชมงคลตะวันออก
*มหาวิทยาลัยเทคโนโลยีราชมงคลศรีวิชัย
*มหาวิทยาลัยเทคโนโลยีราชมงคลพระนคร
*มหาวิทยาลัยเทคโนโลยีราชมงคลสุวรรณภูมิ
*มหาวิทยาลัยเทคโนโลยีราชมงคลกรุงเทพ
*มหาวิทยาลัยเทคโนโลยีราชมงคลรัตนโกสินทร์

**รายชื่อมหาวิทยาลัยที่ได้ครองถ้วยพระราชทาน**
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานถ้วยรางวัลให้แก่มหาวิทยาลัยเทคโนโลยีราชมงคลที่ได้รับเหรียญทองสูงสุด ซึ่งมีมหาวิทยาลัยที่ได้ครองถ้วยพระราชทาน ดังนี้

**อ้างอิง**
กีฬามหาวิทยาลัยเทคโนโลยีราชมงคลแห่งประเทศไทย
หมวดหมู่:มหาวิทยาลัยเทคโนโลยีราชมงคล
หมวดหมู่:กิจกรรมมหาวิทยาลัย
หมวดหมู่:กีฬานักเรียนในประเทศไทย